אמנון פישר

אמנון פישר (נולד ב-11 בספטמבר 1969 בפתח תקווה) הוא שחקן, זמר ומוזיקאי ישראלי.

ביוגרפיה
פישר הוא אחיהם הצעיר של אסתי, עורך הדין גדעון פישר, עורך הדין רונאל פישר והבמאי דוד פישר. למד בבית הספר התיכון "עמל ב'" בפתח תקווה, והופיע בלהקה הייצוגית של בית הספר. את שירותו בצה"ל עשה בלהקת חיל האוויר.

ב-1994 סיים את לימודיו בבית הספר למשחק ניסן נתיב. בהמשך למד אימון אישי בבית הספר ICU.

בשנות האלפיים הוא עוסק, במקביל לפעילותו האמנותית, גם באימון אישי ליוצרים.

קולנוע
כבר בגיל 6 נבחר על ידי הבמאי אילן מושנזון לשחק בסרטו "רובה חוליות" (1975). בשנות ה-90 השתתף בשני סרטים של אסי דיין, "החיים על פי אגפא" (1992) ו"שמיכה חשמלית ושמה משה" (1994), וכן בסרטים "ארץ חדשה" של אורנה בן דור (1995) ו"לנגד עיניים מערביות" של יוסף פיצ'חדזה (1996), ו"אודות המוניטין" (2000). בהמשך הופיע בסרטים "טהארה" של דורון ערן (2002) ו"פרילנד" של גור בנטביץ' (2009). כן השתתף לאורך השנים בסרטי גמר של סטודנטים לקולנוע מסם שפיגל, בית ברל ואוניברסיטת תל אביב.

טלוויזיה
כבר בשנות השמונים הופיע בשתי תוכניות דרמה בבימויו של חיים גיל, "הדוד אהרון" (1980) ו"מי מרום" (1983). בין השנים 1989–1991 היה ממנחי מגזין הנוער "תוסס" של הערוץ הראשון, ובשנים 1993–1994 הנחה את השעשועון "תפוס כיוון" בערוץ 2. בשנת 1993 דיבב בסדרות הטלוויזיה "ממלכת עכברי השן" ו"הזיפתונים".

ב-1998 שיחק בסרט הטלוויזיה "הטרמפיסטים" שכתב דודו טופז וביים אשר טללים. ב-1999 השתתף בדרמה של ארנון צדוק "תסתכל לי בעיניים" בנושא תאונות דרכים. באותה שנה הופיע בתפקיד אורח בסדרה "החבר'ה הטובים".
ב-2000 השתתף בקלטת הילדים "ג'אמפי" לצידה של דליה ברשישת, שגם הפיקה וכתבה את מילות השירים.
ב-2001 השתתף ב-60 פרקים של הטלנובלה הישראלית "לגעת באושר"(הוחלף על ידי השחקן תומר רוסו). ב-2002 השתתף בסדרות "שלווה" וב-2004 בסדרה "אשליות" של חיים בוזגלו.

פישר הופיע ב-2004 בתפקיד אורח בסדרה "מעורב ירושלמי". ב-2009 השתתף בעונה השנייה של הסדרה "מסכים", בתפקיד בועז, במסגרת הסיפור "פרילנד" שבויים על ידי גור בנטביץ'. בשנת 2016 הופיע בסדרה "עקרון ההחלפה". ב-2019 הופיע בסדרה "סברי מרנן".

תיאטרון 
ב-1995 השתתף פישר בהצגה "תתקרבו: תיאטרון פיפ שואו" במסגרת פסטיבל עכו. ב-1998 הופיע בהצגה "הלב שנעלב" של שירה גפן; ההצגה זכתב במקום הראשון בפסטיבל חיפה להצגות ילדים באותה שנה. בהמשך הופיע בהצגה "זורבה היווני מאת מנחם גולן (2000), ובתיאטרון הרצליה בהצגות "תנינים" מאת יהושע סובול (2001) ו"אנטיגונה" (2002).

ב-2002 כיכב במופע בשם "פישר תופעה חיה", בשילוב עם מוזיקה חיה, בו הביא את סיפורו האישי והתמודדותו עם משבר נפשי אותו חווה. גם המופע שלו "האור שבפנים" בתיאטרון תמונע (2012) עסק בנושא זה.

פישר עוסק גם בתיאטרון קהילתי, מנחה סדנאות למשחק מול מצלמה ומדריך קבוצות דרמה לנוער.

מוזיקה 
לאחר שהשתחרר מלהקת חיל האוויר, החל פישר את הקריירה המוזיקלית שלו בכתיבת פסקול הסרט התיעודי "רשימת אהבה" (2000) בבימויו של אחיו, דוד. הסרט עסק בבני משפחתם, וזכה בפרס וולג'ין ובפרס אופיר.

ב-2002 היה שותף בכתיבת פסקול סדרת הטלוויזיה "אשליות" של הבמאי חיים בוזגלו, בה גם כיכב.

ב-2005 יצא לאור אלבום הבכורה שלו, "הבן של יוסף ומלי". באותו הזמן חיבר גם מוזיקה להצגות ילדים בתיאטרון החלום. ב-2008 השתתף במופע קברט בידורי ומוזיקלי, "המהפכה", שהועלה ברחבי הארץ, לצד ניר פרידמן, גיל קופטש ואורלי פרל.

בסוף 2009 יצא האלבום השני שלו, "פשוט", הכולל 12 שירים שאת רובם הלחין וכתב, בהפקתם המוזיקלית של חיים לרוז ואסף אמדורסקי.

בימוי 
פישר ביים פרק בדרמה "כן או לא" בערוץ הראשון, בהשתתפות אסי דיין ודורית בר-אור. כן ביים שלושה קליפים מאלבום הבכורה שלו, "הבן של יוסף ומלי" (2005).

קישורים חיצוניים

 

 אמנון פישר - קורות חיים, באתר שח"ם
 
 הטריפ של אמנון פישר, באתר "הבמה", 2012

הערות שוליים

שחקני קולנוע וטלוויזיה ישראלים
שחקני תיאטרון ישראלים
זמרים השרים בעברית
זמרים ישראלים
מוזיקאים ישראלים
מתמודדים עם מגבלה נפשית: ישראלים
בוגרי תיכון עמל ב׳ (פתח תקווה)
בוגרי הסטודיו למשחק ניסן נתיב
חברי להקת חיל האוויר
מאמנים אישיים ישראלים
ישראלים שנולדו ב-1969